'Brexit-uitstel goed vir SA' – Parsons | Netwerk24
Deur William Horne 11 April 2019 15:39
Die verlenging van die Brexit-spertyd tot 31 Oktober is goeie nuus vir Suid-Afrika.
Theresa May, Britse premier, en Jean-Claude Juncker, president van die Europese Kommissie. Foto: Getty Images
Die land moet dié ekstra tyd gebruik om sy handelsreëlings met Brittanje en die Europese Unie (EU) te herbevestig, aan te pas en waar nodig te heronderhandel "ten einde kontinuïteit en voorspelbaarheid in die handelsverhoudinge te bewerkstellig".
So meen prof. Raymond Parsons, dosent aan die Noordwes-Universiteit se sakeskool.
"Die EU as 'n blok is Suid-Afrika se tweede grootste handelsvennoot, en Brittanje is ons tweede grootste handelsvennoot binne die EU. Suid-Afrika het dus 'n wesenlike belang daarby dat Brexit naatloos en ordelik geskied," sê Parsons in 'n verklaring.
Donderdagoggend vroeg het die EU Theresa May, Britse premier, in kennis gestel van sy besluit om Brexit se spertyd tot 31 Oktober te verleng.
Indien hulle dit nie gedoen het nie, sou May Vrydag te staan gekom het voor wat in effek 'n ooreenkomslose Brexit sou wees.
Prof. Raymond Parsons, dosent aan die Noordwes-Universiteit se sakeskool.
Al het Brittanje nou nog ses maande om May se beleërde Brexit-plan te wysig en goed te keur, kan Brittanje wel die EU voor dié datum verlaat indien hy vroeër 'n ooreenkoms kan bereik. In dié geval verlaat Brittanje die EU op die eerste dag van die daaropvolgende maand.
" 'n Plotselinge ooreenkomslose Brexit op 12 April sou in die algemeen negatiewe ekonomiese gevolge gehad het, veral weens die uitwerking daarvan op die wêreldhandelstelsel as geheel," sê Parsons.
Dit sou beteken dat Brittanje oornag uit die EU sou tree en onder die algemene tariefreëls van die Wêreld-handelsorganisasie (WHO) sou val.
Brittanje wou ook eensydig noodtariewe begin hef het op alle invoergoedere, wat onregstreekse skade aan sekere sektore van die Suid-Afrikaanse ekonomie soos die motorbedryf, sou veroorsaak, sê Parsons.
"Hoewel daar nog geen sekerheid is oor wat die finale uitkoms op 31 Oktober of selfs vroeër sal wees nie, het Brittanje nou ten minste waardevolle ekstra tyd om politieke besluite oor sy omstrede toekomstige verhouding met die EU te neem," sê Parsons.